Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla (2021/C 455/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”ZAGORSKI ŠTRUKLI” / ”ZAGORSKI ŠTRUKLJI”

EU-nro: PGI-HR-02623 – 23. heinäkuuta 2020

SAN ( ) SMM (X)

1. [SAN:n tai SMM:n] nimi tai nimet

”Zagorski štrukli” / ”Zagorski štruklji”

2. Jäsenvaltio tai kolmas maa

Kroatian tasavalta

3. Maataloustuotteen tai elintarvikkeen kuvaus

3.1. Tuotelaji

2.3 Leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

”Zagorski štrukli” / ”Zagorski štruklji” on leipomatuote, jonka valmistusaineet ovat tyypin 550 hienot vehnäjauhot, lehmänmaidosta valmistettu tuorejuusto, hapankerma, munat, öljy, vesi ja suola. Öljyn sijasta voidaan käyttää voita tai sianihraa. Jauhoista, öljystä, suolasta ja vedestä valmistetaan pehmeä taikina, joka kaulitaan ja venytetään käsin hyvin ohueksi levyksi. Täytteenä käytetään seosta, joka tehdään lehmänmaidosta valmistetusta tuorejuustosta, hapankermasta ja munista sekä maustetaan suolalla. Täyte lisätään taikinalevylle ja levystä kääritään rullia, jotka leikataan pieniksi suorakaiteen muotoisiksi paloiksi. Palat suljetaan päistään mahdollisimman tiiviisti, jottei täytettä valuisi. Raakojen ”Zagorski štrukli” / ”Zagorski štruklji” -palojen on oltava tyynyn muotoisia ja määrätyn mittaisia. Palat saatetaan markkinoille tuoreina tai jäädytettyinä.

Tuoreiden ja jäädytettyjen ”Zagorski štrukli” / ”Zagorski štruklji” -tuotteiden laatuvaatimukset ovat seuraavat:

Muoto Tyynyn muotoinen Mitat Pituus: 8–11 cm Korkeus: 2–5 cm Leveys: 4–6 cm Paino: 70–130 g Koostumus tuoreena Koostumus jäädytettynä Pehmeä pinta Kova Väri Valkokeltainen (vehnätaikinan tyypillinen väri)

Keittoihin tarkoitettujen tuoreiden ja jäädytettyjen ”Zagorski štrukli” / ”Zagorski štruklji” -palojen laatuvaatimukset ovat seuraavat:

Muoto Tyynyn muotoinen Mitat Pituus: 5–7 cm Korkeus: 1,5–3 cm Leveys: 3–6 cm Paino: 50–100 g Koostumus tuoreena Koostumus jäädytettynä Pehmeä pinta Kova Väri Valkokeltainen (vehnätaikinan tyypillinen väri)

Tuoreet ja jäädytetyt ”Zagorski štrukli” / ”Zagorski štruklji” -palat valmistetaan nautittaviksi keittämällä, paistamalla tai gratinoimalla ja niitä voidaan myös lisätä keittoihin. Niitä tarjoillaan alkuruokina, jälkiruokina tai pieninä, erillisinä annoksina.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

”Zagorski štrukli” / ”Zagorski štruklji” -leipomatuotteiden valmistuksessa käytettävät raaka-aineet ovat tyypin 550 hienot vehnäjauhot, munat, lehmänmaidosta valmistettu tuorejuusto, hapankerma, öljy (kasvi- tai auringonkukkaöljy) tai voi tai sianihra sekä suola ja vesi. Lehmänmaidosta valmistetun tuorejuuston ja hapankerman on oltava 4 kohdassa tarkoitetulla maantieteellisellä alueella valmistettuja.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Zagorski štrukli” / ”Zagorski štruklji” -leipomatuotteen valmistuksen on aina taikinan teosta tuotteen täyttämiseen ja muotoiluun tapahduttava kokonaisuudessaan kohdassa 4 tarkoitetulla maantieteellisellä alueella. Jäädytettyjä ”Zagorski štrukli” / ”Zagorski štruklji” -leipomatuotteita valmistettaessa myös jäädytyksen on tapahduttava kohdassa 4 tarkoitetulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuote on pakattava rajatulla maantieteellisellä alueella laadun säilyttämiseksi.

Valmis ”Zagorski štrukli” / ”Zagorski štruklji” -leipomatuote pakataan tarkoituksenmukaiseen pakkaukseen ja varastoidaan jäähdytyssä tilassa, jotta tuotteen laatu ei heikkene ulkoisten tekijöiden (käsittely kuljetuksen aikana, lämpötila, ilma, mikro-organismit) vuoksi.

Kun kyseessä on jäädytetty ”Zagorski štrukli” / ”Zagorski štruklji” -leipomatuote, valmis tuote pakataan ja jäädytetään valmistuslaitoksessa, jotta vältetään tuotteen liiallinen käsittely ja vähennetään kylmäketjun katkeamisriskiä ja mikrobiologisen saastumisen vaaraa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

”Zagorski štrukli” / ”Zagorski štruklji” -leipomatuotteen maantieteellinen tuotantoalue kattaa Hrvatsko Zagorjen alueen eli Krapina-Zagorjen maakunnan koko alueen, Varaždinin maakunnan koko alueen ja ne Zagrebin maakunnan alueet, jotka rajautuvat Krapina-Zagorjen maakuntaan ja Varaždinin maakuntaan, erityisesti seuraavat kunnat: Brdovec, Marija Gorica, Pušća, Dubravica, Luka, Jakovlje, Bistra ja Bedenica.

5. Yhteys maantieteelliseen alueeseen

”Zagorski štrukli” / ”Zagorski štruklji” -leipomatuotteen ja määritellyn maantieteellisen alueen välinen syy-yhteys perustuu tuotteen maineeseen, joka liittyy Hrvatsko Zagorjen alueeseen. Yhteys perustuu myös ”Zagorski štrukli” / ”Zagorski štruklji” -leipomatuotteen perinteiseen tuotanto- ja valmistusmenetelmään sekä perinteiseen reseptiin. Ne ovat ominaisia tälle maantieteelliselle alueelle ja ovat säilyneet tähän päivään asti.

”Zagorski štrukli” / ”Zagorski štruklji” -leipomatuote valmistetaan vanhalla, testatulla ja hyväksi havaitulla reseptillä käyttäen erityistä menetelmää ja perinteisiä ainesosia. Erityispiirteitä ovat taikinan valmistus, venyttely käsin, täyttötapa ja valmiiden ”Zagorski štrukli” / ”Zagorski štruklji” -palojen muoto. Taikinalevyn venyttäminen käsin vaatii erityistaitoja ja kokemusta, koska on tärkeää, että taikina venytetään mahdollisimman ohueksi ja tasaiseksi muttei rikkoudu prosessin aikana. Taikinalevyn on oltava hyvin ohutta ja läpinäkyvää. Tällaiset filotaikinan kaltaiset taikinat kuuluvat tyypillisesti kroatialaiseen ruokaperinteeseen, varsinkin Hrvatsko Zagorjessa, jossa tämä taito on siirtynyt sukupolvelta toiselle.

Hrvatsko Zagorje on historiansa ja kulttuurinsa ansiosta houkutteleva matkailukohde Manner-Kroatiassa, ja se houkuttelee paljon matkailijoita myös ruokakulttuurillaan, joka perustuu perinteisiin paikallisiin tuotteisiin. ”Zagorski puran” (Zagorjen kalkkuna), jonka kyytipoikana on ”Zagorski mlinciä” (Zagorjen kuivattua ohutleipää), ja ”Zagorski štrukli” / ”Zagorski štruklji” ovat Hrvatsko Zagorjen tärkeimmät perinteiset maataloustuotteet ja elintarvikkeet. Ne tunnetaan kaikkialla Kroatiassa ja muuallakin, ja ne ovat Zagorjen ruokaperinteen synonyymejä. Tästä ovat osoituksena lukuisat Hrvatsko Zagorjen matkailuesitteet, joissa usein viitataan ”Zagorski štrukli” / ”Zagorski štruklji” -leipomatuotteeseen. Nämä tuotteet löytyvät myös lähes kaikkien ruokapaikkojen ja matkailualan yritysten ruokalistoilta. (”Okusi Zagorja” (”Makuja Zagorjesta”) – Krapina-Zagorjen maakunnan matkailun edistämiskeskus, Zagreb, 2017).

Artikkelissa ”Prehrana u kontekstu nematerijalne kulture” (”Ravitsemus osana aineetonta kulttuuriperintöä”) (M. Belaj et al, Etnologian ja kansanperinteen tutkimuksen laitos, Zagreb) kuvaillaan Međimurjen, Podravinan ja Hrvatsko Zagorjen alueen tavanomaisia ruokalajeja ja eritoten mainitaan ”[...] joitakin Hrvatsko Zagorjen perinteisiä ruokalajeja, kuten štruklova juha (käärylekeitto), štrukle (kääryleet), bučnica (rullattu leivonnainen, jossa on täytteenä juustoa ja kurpitsaraastetta), kalkkunaa mlincin (kuivattua ohutleipää) kera ja orehnjača (makea saksanpähkinärulla).”

”Zagorski štrukli” / ”Zagorski štruklji” -leipomatuotteen ja Hrvatsko Zagorjen välisestä yhteydestä kertoo se, että nämä leipomatuotteet mainitaan teoksessa ”Hrvatsko Zagorje Encyclopaedia” (Miroslav Krleža -instituutti (leksikografia), 2017).

Ruoanlaittokilpailussa ”Chef - Zagorski chef” osallistujat käyttävät Hrvatsko Zagorjesta peräisin olevia perinteisiä ainesosia valmistaakseen innovatiivisia ja luovia ruokalajeja. Tämä tapahtuma on järjestetty useina peräkkäisinä vuosina. Krapina-Zagorjen maakunnassa on tapana sanoa, että se kerää yhteen Hrvatsko Zagorjen parhaan ruokakulttuurin. Tapahtumassa tarjoillaan muun muassa ”Zagorski štrukli” / ”Zagorski štruklji” -leipomatuotteita.

Erityinen ”Zagorski štrukli” / ”Zagorski štruklji” -leipomatuotteelle omistettu tapahtuma on Štruklijada-festivaali, joka järjestetään vuosittain jossakin Hrvatsko Zagorjen kaupungissa. Festivaalin ”[...] ensisijaisena tavoitteena on esitellä ja suojella Zagorski štruklia, joka on osa erityistä Zagorjen brändiä.” Lisäksi tavoitteena on suojella mainetta, joka tuotteella on jo pitkään ollut erityislaatuisena elintarvikkeena, ja valmistusohjeen erityisyyttä. Tapahtuma on samaan aikaan näyttely ja kilpailu, jossa parhaat zagorjelaiset ateriapalvelut kilpailevat tittelistä ”prvih štrukla Zagorja” (”Zagorjen paras štrukli”). (INFO 2017. Krapina-Zagorjen maakunta, Krapina-Zagorjen maakunnan matkailun edistämiskeskus, Zagreb, 2016). (Krapinske Toplice Štruklijada, 2016) (”Upoznajmo i uživajmo”) (Maista ja nauti!) – Krapina-Zagorjen maakunnan matkailun edistämiskeskus, 2015, ja ”Tradicionalna jela Zagorja: Bajka na tanjuru” (Zagorjen perinteiset ruoat: Taivas lautasella).

Perinteisen Štruklijada-festivaalin lisäksi Krapina-Zagorjen maakunta ja sen matkailun edistämiskeskus ovat järjestäneet tapahtuman ”Babičini kolači” (Isoäidin leivonnaiset) yhdentoista peräkkäisen vuoden ajan. Kilpailussa valmistetaan leivonnaisia perinteisillä resepteillä. Tässä tapahtumassa ”Zagorski štrukli” / ”Zagorski štruklji” -leipomatuotteen valmistamisella on keskeinen rooli joka vuosi. Kaikki valmistusohjeet ja -menetelmät löytyvät ”Babičini kolači” -esitteistä (”Babičini kolači” – Krapina-Zagorjen maakunta, Krapina 2016).

”Zagorski štrukli” / ”Zagorski štruklji” -leipomatuotteen maine vahvistui entisestään vuonna 2012, kun tuote pääsi Krapina-Zagorjen maakunnan Hrvatsko Zagorjen alueen maataloudesta ja metsistä peräisin olevien alkuperäisten ruokien ja perinteisten ruokalajien luetteloon. Lisäksi Kroatian kulttuuriministeriö on sisällyttänyt perinteisen kotivalmisteisen Zagorski štrukli -tuotteen suojellun aineettoman kulttuuriperinnön luetteloon.

”Zagorski štrukli” / ”Zagorski štruklji” -leipomatuotetta myydään tällä nimellä lähes kaikissa Hrvatsko Zagorjen ja lähiseudun ravintoloissa (Kumrovecissa sijaitsevan Kod Starog -ravintolan mainoslehtinen; Krapinassa sijaitsevan Vuglec Breg -ravintolan mainoslehtinen). Štruklijada-festivaali, joka järjestetään vuosittain eri kaupungissa Hrvatsko Zagorjessa ja johon useat ateriapalveluyritykset osallistuvat, on osoitus siitä, että nimi ”Zagorski štrukli” / ”Zagorski štruklji” on ollut pitkään käytössä (Štruklijada-festivaalin mainoslehtinen). Esitteessä ”Bajka na stolu” (Taivas pöydällä), jossa mainostetaan Hrvatsko Zagorjen ravintoloita ja hotelleja sekä kerrotaan niistä perustietoja, kuvaillaan lyhyesti ruokalistojen perinteisiä ruokalajeja, todeten varsinkin, että ”[...] aitoa kotivalmisteista zagorski štruklia, jossa on täytteenä lehmänmaidosta valmistettua tuorejuustoa, kannattaa ehdottomasti maistaa [...]”.

Monissa keittokirjoissa ja eri verkkosivuilla on ohjeita ”Zagorski štruklin” tai ”Zagorski štrukljin” valmistamiseksi, mikä osoittaa, kuinka tunnistettavissa, kuuluisia ja paljon käytettyjä nämä nimet ovat.

Paras osoitus ”Zagorski štrukli” / ”Zagorski štruklji” -leipomatuotteen maineesta ja yhteydestä Hrvatsko Zagorjen alueeseen on Kroatiassa vuonna 2018 tehty 1 000 henkilölle osoitettu kysely. Kyselyn mukaan 90 % vastaajista yhdisti ”štruklin” Hrvatsko Zagorjen alueeseen, kun taas 91 % katsoi, että ”Zagorski štrukli” / ”Zagorski štruklji” on Hrvatsko Zagorjesta peräisin oleva elintarvike. Lisäksi 95 % vastaajista katsoi, että ”Zagorski štrukli” / ”Zagorski štruklji” tulisi mainita Hrvatsko Zagorjesta kertovissa myynninedistämismateriaaleissa, kulinaarisissa julkaisuissa ja monografioissa. Useimmat vastaajista (91 %) katsoivat, että ”Zagorski štrukli” / ”Zagorski štruklji” on Kroatiassa maineikas tuote.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) EUVL L 343, 14.12.2012, s. 1.